CELEX: 32012R0787
Language: sk
Date: 2012-08-31 00:00:00
Title: Vykonávacie nariadenie Komisie (EÚ) č. 787/2012 z  31. augusta 2012 , ktorým sa stanovuje výnimka z nariadenia (ES) č. 612/2009, pokiaľ ide o určenie sadzby náhrady za bravčové mäso v prípade dodávok uvedených v článku 34 uvedeného nariadenia a uskutočnených od 1. do 18. apríla 2012

1.9.2012   
            
            
               SK
            
            
               Úradný vestník Európskej únie
            
            
               L 235/7
            
         VYKONÁVACIE NARIADENIE KOMISIE (EÚ) č. 787/2012
   z 31. augusta 2012,
   ktorým sa stanovuje výnimka z nariadenia (ES) č. 612/2009, pokiaľ ide o určenie sadzby náhrady za bravčové mäso v prípade dodávok uvedených v článku 34 uvedeného nariadenia a uskutočnených od 1. do 18. apríla 2012
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 170 v spojení s článkom 4,
   keďže:
   
               (1)
            
            
               Vo vykonávacom nariadení Komisie (EÚ) č. 342/2012 (2) sa stanovili nulové vývozné náhrady za bravčové mäso.
            
         
               (2)
            
            
               V súlade s článkom 34 nariadenia Komisie (ES) č. 612/2009 (3) môžu členské štáty povoliť vývozcom, aby sa riadili postupom, podľa ktorého sa sadzba náhrady uplatniteľná na dodávky uvedené v článku 34 uvedeného nariadenia naložené každý mesiac určí podľa posledného dňa v mesiaci.
            
         
               (3)
            
            
               Nárok na náhradu za konkrétne dodávky vykonané podľa postupu stanoveného v článku 34 nariadenia (ES) č. 612/2009 pred dátumom nadobudnutia účinnosti vykonávacieho nariadenia (EÚ) č. 342/2012 by nemal byť ovplyvnený. Nato, aby bolo možné určiť takúto náhradu, je preto potrebné stanoviť dátum, ktorý sa má použiť na tento účel, a to odchylne od článku 34 ods. 2 nariadenia (ES) č. 612/2009.
            
         
               (4)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Odchylne od článku 34 ods. 2 nariadenia (ES) č. 612/2009 sa na určenie sadzby náhrady uplatniteľnej na bravčové mäso v prípade dodávok uvedených v článku 41 ods. 1 uvedeného nariadenia a vykonaných od 1. do 18. apríla 2012 v súlade s postupom stanoveným v článku 34 uvedeného nariadenia použije dátum 18. apríla 2012.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 31. augusta 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 299, 16.11.2007, s. 1.
   
      (2)  Ú. v. EÚ L 108, 20.4.2012, s. 24.
   
      (3)  Ú. v. EÚ L 186, 17.7.2009, s. 1.